KIRJALLINEN KYSYMYS E-1965/99 esittäjä(t): Gerhard Hager (NI) neuvostolle. Natura 2000 -hankkeen vaikutus yksityisoikeudelliseen asemaan.



Virallinen lehti nro 219 E , 01/08/2000 s. 0053 - 0054



KIRJALLINEN KYSYMYS E-1965/99 esittäjä(t): Gerhard Hager (NI) neuvostolle (9. marraskuuta 1999) Aihe: Natura 2000 -hankkeen vaikutus yksityisoikeudelliseen asemaan Itävallan Niederösterreichin osavaltio on ilmoittanut 31,63 prosenttia kokonaisalastaan EU:n Natura 2000 -hankkeeseen. Natura 2000 velvoittaa jäsenvaltioita noudattamaan lintujensuojeludirektiiviä sekä kasvustoa, eläimistöä ja elinympäristöä koskevaa direktiiviä. Suurinta osaa maanomistajista ei kuultu eikä maanomistajille tiedotettu asiasta, kun hankkeeseen ilmoitettavista alueista laadittiin listoja, vaikka asiaan liittyy huomattavia omistus- ja käyttöoikeudellisia rajoituksia. Voiko neuvosto vastata seuraaviin kysymyksiin: 1. Mikä EU:n taho vastaa tämän hankkeen toteuttamisesta? 2. Mitkä Itävallan osavaltioiden alueet ja erityisesti Niederösterreichin alueet on ilmoitettu Natura 2000 -hankkeeseen? 3. Voiko neuvosto antaa yksityiskohtaisia tietoja siitä, mitä seurauksia tästä on maanomistajille? 4. Mitä oikeudellisia mahdollisuuksia Natura 2000 -hankkeeseen ilmoitettujen alueiden maanomistajilla on olla osallistumatta hankkeeseen? 5. Voivatko paikallisviranomaiset vetää takaisin Natura 2000 -hanketta koskevan hakemuksen? 6. Mitä seurauksia maanomistajille koituu tässä tapauksessa? 7. Keskusteltiinko ministerineuvostossa Natura 2000 -hankkeesta ja siihen liittyvistä rahoitusta ja korvausta koskevista ongelmista? 8. Onko Niederösterreichin osavaltion menettely, jonka mukaan se ilmoitti alueita Natura 2000 -hankkeeseen ilman maanomistajien suostumusta, yhdenmukainen EU:n lainsäädännön kanssa? 9. Jos ei ole yhdenmukainen, mitä neuvosto aikoo tehdä asian suhteen? Miten pitkälle maanomistajien, joita Niederösterreichin EU:n lainsäädäntöä rikkova menettely koskee, on noudatettava edellä mainituissa direktiiveissä tarkoitettuja yksityisoikeutta rajoittavia säännöksiä? 10. Jos on yhdenmukainen, onko tämä menettely neuvoston mielestä Euroopan ihmisoikeussopimusta silmällä pitäen vähintäänkin ongelmallinen (omistusoikeuden rajoittaminen, viranomaisten koskemattomuus yksityisoikeudellista asemaa koskevissa asioissa)? Vastaus (31. tammikuuta 2000) Natura 2000 -hanke kuuluu elinympäristöjä koskevan direktiivin 92/43/ETY soveltamisalaan. Kyseisen direktiivin seurannasta ja valvonnasta vastaa komissio. Tältä osin arvoisan parlamentin jäsenen mainitsemat Niederösterreichia koskevaan hankkeeseen liittyvät tiedot pitäisi olla kaikilta osin toimitettu hänelle. On huomattava, että direktiivissä 92/43 (3 artiklan 2 kohta) säädetään, että jäsenvaltioiden on omia perustuslaillisia ja hallinnollisia menettelyjään noudattaen toimitettava komissiolle ehdotuksia suojeltavista alueista. Joskin direktiivissä määritetään yhteisön menettelyn erityiset vaiheet ja asianmukaiset perusteet suojeltavan kohteen osoittamiseksi käytännössä sekä yhteisrahoituksen yksityiskohtaiset säännöt (8 artikla), siinä ei pyritä vaikuttamaan jäsenvaltion sisäisiin menettelyihin, etenkään mainitun jäsenvaltion suojelukohde-ehdotuksen muotoilua koskeviin mahdollisiin neuvotteluihin niiden osapuolten kesken, joita asia koskee.